Analistët mbi referendumin francez për kushtetutën evropiane
Mos-miratimi i mundshëm i saj mund të ndikojë negativisht në çështjet evropiane
. Meqenëse rezultati i votimeve në Francë nuk mund të parashikohet me siguri, ekspertët evropianë dhe amerikanë kanë filluar të spekulojnë se çfarë do të ndodhte nëse rezultati do të ishte negativ. Një përgjigje negative nga Franca do të ishte një hap prapa për Evropën, thotë Filip Gordon, Drejtor i Qendrës për Shtetet e Bashkuara dhe Evropën në Institutin Brookings. Megjithatë, zoti Gordon thotë se një përgjigje negative nga Franca dhe Hollanda, nuk do të ishte fundi i projektit të integrimit evropian. Ai thotë se vendet që aspirojnë për të hyrë në Bashkimin Evropian duhet të vazhdojnë reformat pavarësisht nga rezultatet e referendumit. Gerard Baker, Redaktor amerikan i gazetës Times të Londrës thotë se domethënia e këtij votimi po ekzagjerohet. Mos-miratimi i Kushtetutës, thotë ai, nuk do ta kthente Evropën e Bashkuar prapa në “hapin e saj të parë” politik. Zoti Baker, i cili e quan veten skeptik për çështjen evropiane, thotë se politikanët evropianë e kanë gjetur gjithmonë mënyrën për ta bërë këtë kontinent të vjetër të ecë përpara. Anne Applebaum, një komentatore e Washington Post e vë në pyetje rëndësinë e Kushtetutës së propozuar të Bashkimit Evropian. Zonja Applebaum thotë se një votë e mundshme kundër mund të jetë mirë për Bashkimin Evropian, meqenëse do të nxiste atë që ajo e quan “një tronditje e duhur për të shkaktuar një ndryshim mjaft të nevojshëm ekonomik në Bashkimin Evropian, dhe veçanërisht në France dhe Gjermani.” Shumë shpejt ne do të mësojmë nëse këto parashikime pesimiste rreth mendimit të francezëve për kushtetutën e Bashkimit Evropian janë të vërteta.